Varslere om Oslos skolebyråds oppførsel: «Skremmende», «Nedverdigende», «Ydmykende»

Toppledere i Oslo-skolens administrasjon har sendt et varsel om skolebyråd Inga Marte Thorkildsen (SV).

11. sep. 2018 20:31 Sist oppdatert 12. september 2018

«Arbeidsmiljøet til ledergruppen i Utdanningsetaten er uholdbart og går utover arbeidsglede, helse og daglig trivsel.»

Slik begynner et varsel flere i ledergruppen nylig sendte inn gjennom Oslo kommunes sentrale varslerordning. Utdanningsetaten er, med sine rundt 15.000 ansatte og over 12 milliarder kroner i budsjett, en av landets største kommunale virksomheter.